ભાજપના પ્રદેશ પ્રમુખ કોણ બનશે તેની ચર્ચા ભાજપ અને મીડિયામાં ચાલી રહી છે. જોકે આ ચર્ચા સૌથી વધુ રાજ્યના બે પ્રધાનોના સ્ટાફમાં જોવા મળી. આ સ્ટાફ બીજા કોઈ પણ પ્રમુખ બને તેની તરફેણમાં છે, પરંતુ પોતાના પ્રધાન પ્રમુખ બને તો નોકરીનું શું તે પ્રશ્ન તેમની ચિંતાનું કારણ છે. નોકરી તો અન્ય વિભાગમાં મળી જશે પણ નવા પ્રધાન સાથે ફાવશે કે નહીં તેની ચિંતા આ સ્ટાફને વધુ સતાવે છે. વાત છે સિનિયર કેબિનેટ પ્રધાન ભૂપેન્દ્રસિંહ ચૂડાસમા અને રાજ્ય કક્ષાના પ્રધાન પ્રદીપસિંહ જાડેજાની. બંને પ્રધાનોનાં નામ પ્રદેશ પ્રમુખની રેસમાં ચર્ચાયાં ત્યારથી આ સ્ટાફ પોતાના ભવિષ્યને અંગે ચિંતિત છે. જોકે પ્રદીપસિંહનો સ્ટાફ તેઓ પ્રદેશ પ્રમુખ બને તે પણ ઇચ્છતો હતો, કારણ કે એમ થાય તો કાયદા વિભાગની આંટીઘૂંટીમાંથી છુટકારો મળે.સચિવાલયનાં સૂત્રો પણ કહે છે કે, પ્રદીપસિંહ પણ કાયદા વિભાગમાંથી છુટકારો ઇચ્છી રહ્યાં છે.